Петко Р. Славейков
Мудно ходи нашто време…

chitanka.info

Мудно ходи нашто време;

мина вече наший ред…

Зрей отсега младо племе,

със надежди за напред.

Нас неволи надделяха —

вазе те да не смутят…

Уморените заспаха

живите — те нека бдят.

Срам томува, който тъжи,

че в света й минутен гост —

слава, във ръка с оръже,

който бди на своя пост.

Туй, що старите зачнаха,

млади ще го вкарат в път…

Уморените заспаха,

живите — те нека бдят.

Почвата е веч готова,

сейте, пролет дори грей —

семето на право слово

с време да класи и зрей.

Ето нови дни настаха,

те на смяна ви зоват…

Уморените заспаха

живите — те нека бдят.

(Това е преработката, която Пенчо Славейков прави на текста на своя баща. Широката си известност стихотворението е придобило в тази редакция.)

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.